SKRIFTLIG FORESPØRGSEL E-3344/02

af Erik Meijer (GUE/NGL) til Kommissionen

(26. november 2002)

Om: Forsinket indførelse af den obligatoriske advarsel om, at børns indtagelse af honning kan føre til infantil botulisme

1. Har Kommissionen kendskab til, at børn under et år, hos hvem tarmfloraen ikke er fuldt udviklet, kan blive udsat for bakterier, som fremkalder botulisme, og at denne infantile botulisme kan forårsage myasteni, lammelse eller endog medføre døden?

2. Har Kommissionen også kendskab til, at det tredje tilfælde i Nederlandene, hvor der blev konstateret, at der var en sammenhæng mellem et spædbarns død i foråret 2002 og indtagelse af honning resulterede i, at det nederlandske organ for produktgodkendelse lovede at indføre et krav om, at der på etiketterne på honningglas skulle advares mod indtagelse for børn under et år?

3. Kan Kommissionen bekræfte oplysningerne i de nederlandske medier om, at indførelsen af kravet om en advarsel er blevet forsinket, fordi den skal bekræftes af Kommissionen, og at der i øvrigt ikke kan forventes en godkendelse på kort sigt?

4. Hvad er til hinder for, at de enkelte medlemsstater, inden der indføres bestemmelser på EU-plan, hurtigt kan træffe forholdsregler på egen hånd for at beskytte menneskeliv, så snart en risiko har vist sig?

5. Hvordan kan man fremskynde proceduren for indførelse på EU-niveau af et krav om, at levnedsmidler skal indeholde en advarsel om, hvornår anvendelse indebærer en risiko?

6. Hvad agter Kommissionen i det foreliggende tilfælde at foretage sig og hvornår? Hvornår kan kravet om indførelse af kravet om en advarsel mod, at spædbørn indtager honning, rent faktisk indføres?

Svar afgivet på Kommissionens vegne af David Byrne

(14. januar 2003)

1. Kommissionen er klar over den risiko for botulisme i forbindelse med indtagelse af honning, som det ærede medlem beskriver. Kommissionen indgav i juni 2001 en forespørgsel til Den Videnskabelige Komité for Veterinærforanstaltninger med henblik på Folkesundheden om risikoen for botulisme. Den 19.-20. juni 2002 afgav komitéen en udtalelse, hvori den bekræftede, at spædbarnsbotulisme er den eneste biologiske risiko i forbindelse med indtagelse af honning.

Men komitéen anførte, at:

- man ikke ved, hvordan smitten spredes gennem honning

- miljøet (jord, støv) antages at spille en afgørende rolle som infektionskilde for spædbørn

- risikoen for spædbarnsbotulisme er meget lav i Europa som helhed

- omfanget og forekomsten af bakterieinficeret honning er lav.

Komitéen mente ikke, at det ville være hensigtsmæssigt at anmode om mikrobiologisk testning eller fastsættelse af mikrobiologiske kriterier for at forebygge spædbarnsbotulisme. Sygdommen forekommer nemlig kun sporadisk, og bakterieindholdet i honning er lavt. Komitéen anbefalede effektiv og målrettet information om risikoen for spædbarnsbotulisme ved indtagelse af honning (i form af foldere, mærkning eller råd til sundhedssektoren).

2. Kommissionen har endnu ikke modtaget resultaterne fra de nederlandske myndigheders epidemiologiske undersøgelse af den sag, som det ærede medlem henviser til. Ifølge Kommissionens oplysninger er der registreret 49 tilfælde af spædbørnsbotulisme i Europa siden det første tilfælde i 1978. Ud af disse havde de 30 forbindelse til indtagelse af honning, men kun i otte tilfælde blev det bekræftet, at honningen indeholdt den samme type bakterier som dem, der blev fundet hos de smittede børn.

3., 4., 5. og 6. Den eksisterende EU-lovgivning giver mulighed for, at medlemsstaterne på områder, hvor der ikke findes nogen fællesskabslovgivning, kan indføre bestemmelser for obligatorisk mærkning af enkelte produkter ud over, hvad der kræves i artikel 3 i direktiv 2000/13/EF(1). Skulle de nederlandske myndigheder ønske at indføre en særlig mærkningsordning vedrørende risikoen for spædbørnsbotulisme fra honning, ville proceduren under artikel 19 i direktiv 2000/13/EF finde anvendelse. Til dette kræves det, at Kommissionen underrettes om de planlagte foranstaltninger og om de grunde, der berettiger dem, så Kommissionen har mulighed for at høre de andre medlemsstater.

Spørgsmålet om forbindelsen mellem honning og spædbørnsbotulisme blev allerede i juni 2002 drøftet i Den Stående Komité for Fødevarekæden og Dyresundhed (SCFCAH). De nederlandske myndigheder deltog i debatten og henledte opmærksomheden på temaet spædbørnsbotulisme. Indtil dato har de dog ikke anmeldt noget forslag om mærkningsforanstaltninger. Kommissionen erfarer fra uofficiel kilde, at de nederlandske myndigheder åbenbart vælger at løse problemet med risikoen for spædbørnsbotulisme ved at informere forbrugerne og læger og andre behandlere bedre.

Yderligere drøftelser i komitéen skal finde sted for at tage den videnskabelige komités anbefalinger, som ikke forelå ved mødet i juni, til efterretning. Kommissionen vil overveje den stående komités retningslinjer og fortsat følge udviklingen meget nøje i overensstemmelse med sine forpligtelser og løftet om at sikre et højt forbrugerbeskyttelsesniveau.

(1) Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler, EFT L 109 af 6.5.2000.